CELEX: 32011D1203(01)
Language: ro
Date: 2011-12-02 00:00:00
Title: Decizia de punere în aplicare a Comisiei din 2 decembrie 2011 de modificare a Deciziei 2011/C 69/01 a Comisiei privind adoptarea unei decizii financiare pentru 2011 în cadrul celui de Al doilea program de acțiune comunitară în domeniul sănătății (2008-2013) și privind criteriile de selecție, de atribuire și alte criterii pentru contribuțiile financiare la acțiunile acestui program

3.12.2011   
            
            
               RO
            
            
               Jurnalul Oficial al Uniunii Europene
            
            
               C 353/8
            
         DECIZIA DE PUNERE ÎN APLICARE A COMISIEI
   din 2 decembrie 2011
   de modificare a Deciziei 2011/C 69/01 a Comisiei privind adoptarea unei decizii financiare pentru 2011 în cadrul celui de Al doilea program de acțiune comunitară în domeniul sănătății (2008-2013) și privind criteriile de selecție, de atribuire și alte criterii pentru contribuțiile financiare la acțiunile acestui program
   2011/C 353/08
   COMISIA EUROPEANĂ,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Decizia nr. 1350/2007/CE a Parlamentului European și a Consiliului din 23 octombrie 2007 de instituire a unui Al doilea program de acțiune comunitară în domeniul sănătății (2008-2013) (1), în special articolul 8 alineatul (1),
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2) (denumit în continuare „regulament financiar”), în special articolul 75,
   având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (3) (denumit în continuare „norme de aplicare”), în special articolul 90,
   având în vedere Decizia 2004/858/CE a Comisiei din 15 decembrie 2004 de înființare a unei agenții executive, denumită „Agenția Executivă pentru Programul de Sănătate Publică”, pentru gestionarea activității comunitare în domeniul sănătății publice – în temeiul Regulamentului (CE) nr. 58/2003 al Consiliului (4), în special articolul 6,
   întrucât:
   
               (1)
            
            
               Decizia 2011/C 69/01 a Comisiei (5) a fost adoptată la 22 februarie 2011.
            
         
               (2)
            
            
               Unele dintre cererile de ofertă planificate inițial au permis realizarea de economii sau nu s-au bucurat de succes și nu vor fi puse în aplicare în 2011. Prin urmare, este necesar să se modifice distribuirea bugetului între diferitele mecanisme de finanțare indicate la punctul 2 din anexa I la Decizia 2011/C 69/01, pentru a permite finanțarea unui număr mai mare de proiecte.
            
         
               (3)
            
            
               Modificările aduse bugetului alocat inițial acțiunilor specifice depășesc nivelul de 20 % prevăzut la articolul 5 din Decizia 2011/C 69/01 și reprezintă, prin urmare, o schimbare substanțială a deciziei de finanțare adoptate, necesitând modificarea acesteia. Flexibilitatea financiară de 20 % ar trebui să se aplice diferitor mecanisme de finanțare.
            
         
               (4)
            
            
               Prezenta decizie servește, de asemenea, drept decizie de finanțare pentru conferința președinției care urmează să aibă loc în prima jumătate a anului 2012 sub auspiciile președinției daneze, menționată la punctul 2.4.1 din anexa I la Decizia 2011/C 69/01.
            
         
               (5)
            
            
               Prin urmare, Decizia 2011/C 69/01 ar trebui modificată în consecință.
            
         
               (6)
            
            
               Măsurile prevăzute de prezenta decizie sunt conforme cu avizul comitetului menționat la articolul 10 din decizia privind programul,
            
         DECIDE:
   Articol unic
   Decizia 2011/C 69/ 01 se modifică după cum urmează:
   
               1.
            
            
               La articolul 5, primul paragraf se înlocuiește cu următorul text:
               Modificările cumulate ale sumelor alocate pentru mecanismele de finanțare specifice menționate în anexa I, care nu depășesc 20 % din contribuția maximă autorizată prin prezenta decizie pentru fiecare linie bugetară, nu sunt considerate a fi substanțiale, cu condiția să nu afecteze semnificativ natura și obiectivele planului de lucru. Aceasta poate include creșterea contribuției maxime autorizate prin prezenta decizie până la 20 %.
            
         
               2.
            
            
               Anexa I la Decizia 2011/C 69/01 se modifică după cum urmează:
               
                           (a)
                        
                        
                           La punctul 1.2, Resurse, al patrulea paragraf se înlocuiește cu următorul text:
                           Sumele prevăzute în următoarele capitole sunt orientative. În conformitate cu articolul 90 alineatul (4) din normele de aplicare, sunt posibile modificări nesemnificative ale sumelor alocate fiecărui mecanism de finanțare.
                        
                     
                           (b)
                        
                        
                           La punctul 2.1, Subvenții pentru proiecte, prima teză din primul paragraf se înlocuiește cu următorul text:
                           Suma totală orientativă alocată subvențiilor pentru proiecte este estimată la 7 050 000 EUR.
                        
                     
                           (c)
                        
                        
                           La punctul 2.4.1, Conferințe organizate de președinție – monopol de jure, paragraful al cincilea se înlocuiește cu următorul text:
                           Conferințele președinției care urmează să fie finanțate în cadrul prezentului plan de lucru sunt: „Forumul politic european privind creierul; îmbătrânirea, congestiile cerebrale și Alzheimer – găsirea de soluții inovatoare” care urmează să aibă loc în noiembrie 2011 sub auspiciile președinției poloneze și „Conferința UE la nivel înalt privind e-sănătatea” care urmează să aibă loc în mai 2012 sub auspiciile președinției daneze.
                        
                     
                           (d)
                        
                        
                           La punctul 2.6, Achiziții publice, primul paragraf se înlocuiește cu următorul text:
                           Suma totală orientativă pentru achiziții publice este estimată la 15 353 028 EUR.
                        
                     
                           (e)
                        
                        
                           La punctul 3.2.1.1, Reducerea inegalităților în materie de sănătate: pregătire pentru planuri de acțiune și proiecte pentru fonduri structurale, cuvintele „Subvenție pentru proiect” din paragraful al treilea se înlocuiesc cu „Subvenții pentru proiecte”.
                        
                     
         
      Adoptată la Bruxelles, 2 decembrie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 301, 20.11.2007, p. 3.
   
      (2)  JO L 248, 16.9.2002, p. 1.
   
      (3)  JO L 357, 31.12.2002, p. 1.
   
      (4)  JO L 369, 16.12.2004, p. 73.
   
      (5)  http://ec.europa.eu/health/programme/docs/wp2011_ro.pdf